**Nikolaj Villumsen (The Left).** – Fru Formand! Millioner af ukrainere er flygtet fra Putins brutale krigsforbrydelser. Nogle er internt fordrevne, nogle er flygtet over grænsen til EU. Vi må sikre, at de alle hjælpes. Fra mad til medicin, fra skolegang til tag over hovedet. Den opgave kan vi ikke lade nabolandene stå alene med. Lad os løfte i flok gennem en solidarisk fordeling af flygtningene i EU. Ikke kun ukrainerne lider under Putins regime. De modige russiske mænd og kvinder, der går på gaden for fred, de militærnægtere og desertører, der nægter at føre Putins brutale krig, de har brug for vores hjælp, og de skal kunne finde sikkerhed i EU. Mennesker på flugt fra krig og undertrykkelse fortjener beskyttelse, uanset om de er fra Ukraine, Rusland, Afghanistan eller Syrien.